Stenurella melanura

Stenurella melanura Cerambycidae familiako kakalardoa da, zientziarako Lineok 1758an deskribatu zuena. Europan eta Ekialde Hurbilean bizi da. Euskal Herrian ere aurkitzen da.

 Deskribapena 
Tamaina txikiko kakalardoa da, 6-10 mm artean soilik neurtzen baitu. Gorputza estua eta luzea du eta buruan dituen antenek gorputzak besteko luzera dute. Burua luzea da eta aurrerantz okertzen da. Begiak alboetan kokaturik ditu.

Burua, pronotoa eta abdomena beltzak ditu eta elitroak marroi gorrixkak dira, puntan beltzak. Arren elitroak marroi horixkak dira eta emeenak gorrixkak. Elitroak elkartzen diren ertzak beltzak izaten dira eta itxita dituztenean marra sendo beltzak zeharkatzen du kakalardoaren gorputza.

 Habitata 
Konifera zein hostoerorkorren basoetan bizi dira, bereziki gaztainondoak, haritzak eta astigarrak atsegin dituzte larbek. Helduak lorez lore ibiltzen dira eta polenaz eta nektarraz elikatzen dira.

 Bizi zikloa 
Helduak maiatza eta iraila artean aurkitzen dira eta hainbat alditan elkartzen dira sasoi horretan. Arrak denbora luzea egiten du emearen gainean, gainerako arrek ugaltzeko aukerarik izan ez dezaten. Arrautzak zuhaitz enbor usteletan jartzen dituzte eta jaiotzen diren larbak hartaz elikatzen dira. Bi edo hiru urte egiten dute larba egoeran eta baldintza egokiak direnean pupa osatzen dute. Handik jaioko den helduak enborra zulatu behar du kanpora ateratzeko.

 Iruditegia 

 Erreferentziak 

 Kanpo estekak 

Kategoria:Cerambycidae
Kategoria:Euskal Herriko koleopteroak
Kategoria:Lineok deskribatutako taxonak